Legendaarinen suomalainen nettipelipalvelu Aapeli suljetaan tammikuussa. Tulevasta kerrotaan palvelun verkkosivuilla.

Aapeli perustettiin vuonna 2002 ja netin käytön kasvaessa sen tarjoamat erilaiset pelit nousivat suosituksi ajanvietteeksi. Viime vuosina Aapelia ei ole enää kehitetty, sillä uutta sisältöä on viimeksi tullut vuonna 2011.

”Muutoksen aika on käsillä, sillä Aapelin taateliostojen mahdollisuus lakkautetaan perjantaina 23. marraskuuta. Taateleita voi ostaa yhä perjantaihin asti ja lakkautus astuu voimaan perjantain aikana. Olemassa olevia taateleita voi edelleen käyttää niin peleissä kuin pelimerkkien ostamiseenkin. Aapelin pelit ovat toiminnassa aina 7. tammikuuta 2019 saakka”, kerrotaan Aapelin tiedoksiannossa lopettamisesta. ”Me Aapelin ylläpidossa haluamme kiittää kaikkia kuluneista vuosista ja toivotamme iloista joulun odotusta ja mukavaa jatkoa kaikille pelaajillemme!”

MAINOS (ARTIKKELI JATKUU ALLA)

Aapelin toimintaa on viime aikoina pyörittänyt peliyhtiö Namida Diamond Factory Ltd. Alun perin Aapelin perusti Playforia. Namida Games yhdistyi vuonna 2015 Playforian ja Poppaa Entertainmentin kanssa Namida Diamond Factoryksi.

Ensimmäisenä Aapelin sulkemisesta kertoi Tivi.